Η γαλλόφωνη εκπαίδευση στην Ελλάδα 19ος – 20ος αιώνας
Authors: Βαμβίλη Αικατερίνη 
Published: September 2021

Στην εργασία αυτή ερευνάται η γαλλόφωνη εκπαίδευση στην Ελλάδα κατά το 19ο – 20ο αι. και ιδιαιτέρως η ίδρυση και λειτουργία του Λεοντείου Λυκείου ως Ελληνογαλλικού Καθολικού Εκπαιδευτικού Ιδρύματος, το οποίο συνέβαλε, αφενός, στην καλλιέργεια της γαλλικής γλώσσας και στη διάδοση του γαλλικού πολιτισμού και αφετέρου στην ολόπλευρη και αρμονική ανάπτυξη της προσωπικότητας του παιδιού καθώς και στη μόρφωση και στη διαπαιδαγώγηση μαθητών – μαθητριών στον ελληνικό χώρο. Το Λεόντειο Λύκειο είναι έργο ζωής θεμελιωμένο σε διαχρονικές ανθρωπιστικές και χριστιανικές αρχές. Η προσφορά του έχει αναγνωριστεί και εκτιμάται μέχρι σήμερα από την ελληνική κοινωνία, τη θρησκευτική, πνευματική και πολιτική ηγεσία του τόπου, και ιδιαιτέρως από τους χιλιάδες αποφοίτους, τους γονείς και τους σημερινούς νέους που φοιτούν σ’ αυτό. Για τους Μαριανούς Αδελφούς είναι η υλοποίηση της διά βίου απόφασής τους να υπηρετήσουν την εκπαίδευση των νέων, στο πλαίσιο των αρχών και επιδιώξεων της Αδελφότητάς τους. Για τους συνεργάτες τους, τους Μαριανούς Λαϊκούς Εκπαιδευτικούς, αποτελεί το χώρο όπου τους δίνεται η δυνατότητα να ασκήσουν το λειτούργημά τους εφαρμόζοντας τις αρχές της παιδαγωγικής τους αποστολής. Τα βασικά χαρακτηριστικά της Παιδαγωγικής που ανέπτυξαν οι Μαριανοί Αδελφοί είναι •της Παρουσίας: Η συνεχής παρουσία των Αδελφών κοντά στους μαθητές με την οποία επιτυγχάνεται η συνεχής επίβλεψη και η πειθαρχία αλλά και το πλησίασμα που είναι απαραίτητο για τη δημιουργία κλίματος εμπιστοσύνης.•της Απλότητας: Η απλότητα και η μετριοφροσύνη του εκπαιδευτικού μέσα από την οποία ο μαθητής γίνεται ο πρωταγωνιστής της εκπαιδευτικής ζωής.•της Εργασίας: Ο σωστός, συνεχής και μεθοδικός τρόπος εργασίας τόσο των εκπαιδευτικών όσο και των μαθητών που μπορεί να οδηγήσει στην επιτυχία των σκοπών και των στόχων της εκπαιδευτικής διαδικασίας.•της Πειθαρχίας: Η επιβολή μιας προληπτικής κυρίως παιδαγωγικής πειθαρχίας που συντελεί στο να επικρατεί η απαραίτητη ηρεμία στην τάξη, η οποία βοηθά τόσο τους εκπαιδευτικούς όσο και τους μαθητές στο δημιουργικό τους έργο.•της Άμιλλας: Η ανάπτυξη σωστής άμιλλας μεταξύ των μαθητών ως μιας εσωτερικής προτρεπτικής δύναμης που τους κάνει πιο αποδοτικούς, χωρίς να δείχνουν περιφρόνηση για τους πιο «αδύνατους».•της Αλληλεγγύης: Η δημιουργία οικογενειακού πνεύματος ανάμεσα σε όσους εμπλέκονται στην εκπαιδευτική διαδικασία: μαθητές – εκπαιδευτικούς – γονείς κτλ.Τα Λεόντεια είναι ιδιωτικά εκπαιδευτικά ιδρύματα, δίχως προσωποπαγή επιχειρηματικό χαρακτήρα, και ανήκουν στην Καθολική Εκκλησία. Ως «Χριστιανικά Σχολεία» φροντίζουν ιδιαίτερα για την ηθική καλλιέργεια και την τόνωση της πίστης των μαθητών τους. Ως Ελληνογαλλικά Σχολεία δίνουν ιδιαίτερη βαρύτητα στην εκμάθηση της Γαλλικής γλώσσας με διευρυμένο ωράριο από τις πρώτες κιόλας τάξεις του δημοτικού, με στόχο τόσο την κατάκτηση διπλωμάτων Γαλλικής γλώσσας αναγνωρισμένων από το γαλλικό κράτος όσο και τη μύηση των μαθητών τους στον γαλλικό πολιτισμό.Επιχειρήθηκε η ιστορικοκοινωνική προσέγγιση του θέματος, προκειμένου να απαντηθούν οι ερευνητικές υποθέσεις που είχαν τεθεί εξαρχής, αλλά προέκυψαν στην πορεία της έρευνας κατά την ταξινόμηση, κωδικοποίηση, ανάλυση και ερμηνεία τού πληροφοριακού υλικού. Συμπληρωματικά επιχειρήθηκε η εφαρμογή της θεωρίας της ιστορικής ενσυναίσθησης (historical empathy) για την κατανόηση της συμπεριφοράς και νοοτροπίας του Μαρκελλίνου Champagnat καθώς και της αξιολόγησης του εκπαιδευτικού του έργου.